電腦玩嘢嗎？點解次次都係佢哋抽外檔
2024年05月04日 13:30
東網電視
更多新聞短片
「哈哈大笑」最近不斷抽外檔。
聽日第6場四班田草1600米賽事，相信大家都會留意布文嘅「哈哈大笑」，又或者潘頓嘅「唯美主義」，再唔係亦可以吼實近況唔錯嘅「春風萬里」，可惜呢3隻馬不約而同都係抽外檔。不過，再睇番呢3隻馬嘅往績，似乎佢哋都係同馬會電腦過唔去，最近不斷都係抽外檔起步。
先講吓「哈哈大笑」，今季加盟文家良馬房後，演出明顯穩定咗，亦試過於四班田草1600米入Q，但對上兩仗分別由11、13檔，今次仲要畀個14檔佢，自然構成考驗。至於「唯美主義」情況又係差唔多，前仗跑三班谷草1650米排11檔，上仗落到四班跑田草一哩就抽14檔，今次就排10檔起步，又要考吓潘頓。
至於近3季得1亞2季嘅「春風萬里」仲黑仔，計埋今場，已經連贏4次抽10檔或以外，服役後只得兩場抽10檔以內，今次抽13檔當然唔易克服。甚至今場抽11檔嘅「烈火駿馬」都係經常抽外檔，如果唔計1月中跑1000米直路賽，呢隻馬喺轉彎路程已經連續5場抽外檔，認真慘情。